Návrh

Zákon

z...................2013

ktorým sa mení a dopĺňa zákon č. 184/1999 Z. z.

o používaní jazykov národnostných menšín v znení neskorších predpisov a ktorým sa mení a dopĺňa zákon č. 513/2009 Z. z. o dráhach a o zmene a doplnení niektorých zákonov v znení neskorších predpisov

Národná rada Slovenskej republiky sa uzniesla na tomto zákone:

**Čl. I**

Zákon č. 184/1999 Z. z. o používaní jazykov národnostných menšín v znení zákona č. 318/2009 Z. z., zákona č. 204/2011 Z. z. a zákona č. 287/2012 Z. z. sa mení a dopĺňa takto:

V § 4 ods. 3 znie:

„(3) Pri označení železničnej zastávky, železničnej stanice, autobusovej zastávky, autobusovej stanice, letiska a prístavu v štátnom jazyku sa v obci podľa § 2 ods. 1 môže uvádzať aj označenie železničnej zastávky, železničnej stanice, autobusovej zastávky, autobusovej stanice, letiska a prístavu v jazyku menšiny. Označenie v jazyku menšiny sa umiestňuje pod názvom v štátnom jazyku s rovnakým alebo menším typom písma. Postup pri označovaní železničných zastávok a železničných staníc v jazyku menšiny upravuje osobitný zákon.3ab)“

Poznámka pod čiarou k odkazu 3ab) znie:

„3ab) § 30 odsek 1 písmeno f), § 103 odsek 3 písmeno g) a § 103 odsek 6 zákona č. 513/2009 Z. z. o dráhach a o zmene a doplnení niektorých zákonov v znení neskorších predpisov.“

**Čl. II**

Zákon č. 513/2009 Z. z. o dráhach a o zmene a doplnení niektorých zákonov v znení zákona č. 433/2010 Z. z., zákona č. 547/2010 Z. z., zákona č. 393/2011 Z. z. a zákona č. 547/2011 Z. z. sa mení a dopĺňa takto:

**1.** V § 30 ods. 1 sa za písmeno e) vkladá nové písmeno f), ktoré znie:

„f) označiť prevádzkované stanice a zastávky v jazyku národnostnej menšiny, ak o tom rozhodne Úrad pre reguláciu železničnej dopravy (ďalej len „úrad“),“.

Doterajšie písmená f) až l) sa označujú ako písmená g) až m).

**2.** V § 101 písmeno b) znie:

„b) úrad a“.

**3.** V § 103 ods. 3 sa za písmeno f) vkladá nové písmeno g), ktoré znie:

„g) rozhoduje na návrh žiadateľa o umiestnení označenia staníc a zastávok v jazyku národnostnej menšiny31aa); pri rozhodovaní si vyžiada stanovisko Úradu vlády Slovenskej republiky“.

Doterajšie písmená g) až v) sa označujú ako písmená h) až x).

Poznámka pod čiarou k odkazu 31aa) znie:

„31aa) § 4 ods. 3 zákona č. 184/1999 Z. z. o používaní jazykov národnostných menšín v znení neskorších predpisov.“

**4.** § 103 sa dopĺňa odsekom 6, ktorý znie:

„(6) Žiadať o umiestnenie označenia staníc a zastávok v jazyku národnostnej menšiny môže obec podľa osobitného predpisu,31ab) na území ktorej sa príslušná železničná stanica alebo zastávka nachádza. Žiadosť musí obsahovať návrh na označenie v jazyku národnostnej menšiny; tento návrh musí byť náležite odôvodnený. Náklady označenia železničnej stanice a zastávky v jazyku národnostnej menšiny hradí žiadateľ.“

Poznámka pod čiarou k odkazu č. 31ab) znie:

„31ab) § 2 ods. 1 zákona č. 184/1999 Z. z. o používaní jazykov národnostných menšín v znení neskorších predpisov.“

**Čl. III**

Tento zákon nadobúda účinnosť 1. januára 2014.